**Truman García Capote**, nado en Nova Orleáns o 30 de setembro de 1924 e finado nos Ánxeles o 25 de agosto de 1984, foi un xornalista e escritor estadounidense, principalmente coñecido pola súa novela-documento *In Cold Blood* (1966) e *Breakfast at Tiffany's* (1958).

Traxectoria
-----------

Nado como **Truman Streckfus Persons**, adoptaría o nome do segundo marido da súa nai, García Capote. Na súa infancia viviu nas granxas do sur dos Estados Unidos e, segundo as súas propias palabras, empezou a escribir para mitigar o illamento sufrido durante a súa infancia. Estudou no Trinity School e no St. John's Academy de Nova York. Aos 17 anos xa era un consumado xornalista: traballa para a revista *The New Yorker*. Con 21 anos abandona a revista e publica o relato "Miriam" na revista *Mademoiselle*, premiado co Premio O'Henry. A crítica lóuvao sen reservas e considérao un discípulo de Edgar Allan Poe. En 1948 aos 23 anos publícase a súa primeira novela, *Other Voices, Other Rooms*, unha das primeiras novelas en que se suscita de forma aberta o tema da homosexualidade. Outras novelas súas inclúen son *The Grass Harp* (1951) e *The Muses Are Heard* (1956), ademais da famosa *Breakfast at Tiffany's* (1958), que foi adaptada ao cine por Blake Edwards, con Audrey Hepburn no papel de Holly Golightly.

A súa novela *In Cold Blood* é o seu traballo máis coñecido. Con el acuñou o termo *non-fiction-novel* e creou un referente para o que logo foi o Novo Xornalismo americano. A novela, publicada tras 5 anos de investigación, conta o suceso real do asasinato da familia Clutter, e foi levada ao cine en 1967 por Richard Brooks. Do libro vendéronse máis de trescentos mil exemplares, permanecendo na lista dos libros máis vendidos do *New York Times* durante trinta e sete semanas.

As súas relacións co cine estendéronse ademais á escritura de guións, entre os que destaca o de *The Innocents*, de Jack Clayton (1961). Ata interpretou un papel en *Murder by Death* (Robert Moore, 1976).

Na década de 1950 renovou a súa actividade xornalística realizando entrevistas para a revista *Playboy*.

### Éxito nos medios

Un dos máis excéntricos personaxes de Truman Capote foi el mesmo. O seu éxito literario foi acompañado dun grande éxito social, o que lle permitiu tratar con intimidade a boa parte da aristocracia neoiorquina da súa época. As súas relacións coa alta sociedade rompéronse definitivamente cando publicou algúns capítulos da súa novela inconclusa *Answered Prayers: The Unfinished Novel*, na que aireaba vivencias íntimas dalgúns dos seus amigos máis famosos apenas disfrazados de personaxes de ficción. El falaba desta novela como da súa grande obra, para a que tomara como modelo ao Marcel Proust de *Á busca do tempo perdido*.

No desgarrador autorretrato do autor e o seu imaxinario xemelgo, do seu libro *Music for Chameleons* dicía de si mesmo "Son alcóholico. Son drogadicto. Son homosexual. Son un xenio.", frase que desde entón se asocia con el. Este libro, último da súa bibliografía, é unha colección de relatos, no que a novela central, *Handcarved Coffins* é unha clara representación do espírito xornalístico do autor.

Outros libros seus son a colección de contos *A Tree of Night and Other Stories* (1949) ou a colección de entrevistas *The Duke in His Domain*, entre outros.

A súa depresión levouno a un proceso de autodestrución, dependendo cada vez máis dos psicofármacos que, combinados co alcol, deterioraron a súa saúde e as súas relacións con todos os seus amigos, ata morrer por sobredose en 1984.

Obra
----

| Ano | Título |
| --- | --- |
| aprox. 1943 | *Summer Crossing* (Publicada postumamente, foi traducido ó galego como *Cruceiro de verán*) |
| 1945 | *Miriam* |
| 1948 | *Other Voices, Other Rooms* |
| 1949 | *A Tree of Night and Other Stories* |
| 1951 | *The Grass Harp* |
| 1956 | *The Muses Are Heard* |
| 1957 | *The Duke in His Domain* |
| 1958 | *Breakfast at Tiffany's* |
| 1966 | *In Cold Blood* |
| 1968 | *The Thanksgiving Visitor* |
| 1973 | *The Dogs Bark* |
| 1980 | *Music for Chameleons* |
| 1986 | *Answered Prayers: The Unfinished Novel* |

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Truman Capote Modificar a ligazón no Wikidata*** |

### Bibliografía

* "Capote, Truman". *Diciopedia do século 21* **1**. Do Cumio, Galaxia e do Castro. 2006. p. 426. ISBN 978-84-8288-942-9.
* "Truman, Strekfus Persons". *Enciclopedia Galega Universal*. Ir Indo. 1999-2002. ISBN 84-7680-288-9.
* Fernández del Riego, Francisco (1974). *Letras do noso tempo*. Vigo: Editorial Galaxia. ISBN 978-84-7154-219-9.

|  |  |
| --- | --- |
| Control de autoridades | 
* Wd: Q134180
* WorldCat
* VIAF: 51686739
* Allmovie: p84070
* AllMusic: mn0000739862
* AlloCiné: 14074
* BIBSYS: 90053007
* BiTraGa: 1724
* BLBNB: 000626173
* BNA: 000046916
* BNCHL: 000035750
* BNE: XX1721230
* BNF: 11895085z
* BRE: 2043460
* BVMC: 10891
* CANTIC: a11408352
* CiNii: DA01098791
* DeutscheBio: 118518992
* Discogs: 582105
* EBID: ID
* EGAXA: vtls003747930
* Europeana: ID
* FAST: 42417
* Filmportal: ID
* GEC: 0014690
* GND: 118518992
* IBDB: 8925
* ICCU: CFIV022708
* IMDb: nm0001986
* ISNI: 0000 0003 6864 1755
* LCCN: n79104227
* LibraryThing: capotetruman
* MusicBrainz: ID
* Munzinger: 00000002696
* NDL: 00435241
* NKC: jn20000601124
* NLA: 35025739
* NLG: 62055
* NNDB: 000024769
* NTA: 068954395
* OL: OL239800A
* PTBNP: 26765
* SELIBR: 180991
* SNAC: w6df6v5w
* SUDOC: 026765977
* Theatricalia: 1h52
* TMDb: 1930
* TVcom: truman-capote
* ULAN: 500252062
* UNZ: CapoteTruman
* WikiTree: Persons-114

 |